अफसर के ते पढ़ने दा शौंक के ? टी.इ.ओ.ने कताब लेई ते सूटकेसै रक्खी छोड़ी। पर में टी.ई.ओ. दे प्रशंसा दे शब्दें दी इन्तजारी च मगन हा। दपैहर ढली, संञ घरोई पर अज्ज निक्का बजी की नईं आया ? होरनें दिनें थमां ऐतबारें मिगी ओदा मता इन्तजार होन्दा हा,की जे बाकी आले मास्टर शनिबारें अपने अपने घरें चली जन्दे हे। पर मेरा घर सबनें कशा दूर हा। कल्ले मन काहला पौंदा जां घरै ते दोस्तें दा चेता औंदा ते ए मुशकल घड़ियां निक्का बजी मेरे कन्ने कटांदा हा। में ओदा ऐहसानमंद हा ते बड़ी बेसबरी कन्ने उसी बलगा करदा हा। ऐतबारें ओ सबेरे नीं तां दपैरीं तकर ते आई गै पुजदा हा, पर अज्ज पता नईं गल्ल के होई ! में सोचै करदा हा, खबरै उसी कोई नमां नावल थोई गेआ ऐ ! की जे निक्के बजी गी क्हानियें दिय़ां कताबां ते नावल पढ़ने दा बड़ा शौंक हा। निक्के बजी ने नग्गरा ते शहरा नोआइ-नोआइयै शाका भंडार नावलें दा किट्ठा करी लैते दा हा। में इयै सोचै करदा हा, जे आला पेआ। आला निक्के बजी दा गै हा। पर अज्ज के गल्ल ऐ ? अग्गें ते ए बगैर भित्त ठोहरे गै अन्दर आई जन्दा हा। अज्ज ए बाहरा आले कैसी मारा करदा ऐ ? मिगी किश समझ नईं आई। औं सोचदा-सोचदा बाहर आई गेया। तां उसने मिगी आखेआ-“मास्टर जी, अज्ज मन अन्दर बौहनें गी नईं ए करै करदा। चलो कुत्तै बाहर चचै।” अस चलदे-चलदे खासी दूर निकली गे।